Четирима видни историци, публицисти и писатели пристигат в Сливен за среща с ученици и граждани

На 15 декември (четвъртък) по покана на областния управител Минчо Афузов в Сливен гостуват четирима задълбочени изследователи на българската история, публицисти, общественици и писатели с ярко присъствие в българския обществен и политически живот – професорите Иван Гранитски, Станислав Станилов, Стоян Райчевски и писателя Христо Славов.

От 11 часа четиримата интелектуалци ще се срещнат с изявени ученици от сливенските профилирани гимназии в музея на ППМГ „Добри Чинтулов“.

От 16.30 часа в зала „Зара“ на Военния клуб (ДНА) ще се проведе отворена среща – дискусия с обществеността.

Срещите им в град Сливен ще преминат под мотото: „Уроците на българската история и предизвикателствата на новото време“.

Сливенската аудитория ще има възможност за директен контакт с едни от най-интересните изследователи на дискусионни сфери от българската история и автори на забележителни монографии по теми, предизвикващи подчертан обществен интерес. Сред тях: заплахите за българската ни идентичност, съвременните предизвикателства пред нацията, обединението около безспорни исторически факти и авторитети - като постамент и жалон за бъдещето на българщината и др.

Повече подробности за авторите прочетете в прикачения файл.

\***Иван Гранитски** е роден на 24 декември 1953 г. в София. Син е на дългогодишния журналист от в. „Вечерни новини“ Йордан Димитров.

Завършва журналистика в Софийския университет през 1979 година. Скоро след завършване на висшето си образование влиза в Съюза на българските писатели. Става редактор и заместник главен редактор на в. „Пулс“ (1979 – 1985), заместник главен редактор на в. „Литературен фронт“ (1985 – 1991), главен редактор на сп. „Черно и бяло“ (1991 – 1992). Генерален директор на БНТ (1995 – 1996).

В периода 1992 – 1995 г. е директор на ИК „Христо Ботев“, откъдето е отстранен заради разногласия с кабинета Виденов, след което създава собственото си издателство - „Захарий Стоянов“ (1997). Заедно с това е главен редактор на литературното списание „Везни“.

В издателство „Захарий Стоянов“ Иван Гранитски издава голяма част от българската литературна класика, като тези полиграфични продукти са на елитно европейско ниво. Едновременно с това Гранитски осъществява почти апостолска дейност като разпространител и защитник на българската история и литературна класика, осъществявайки стотици срещи на най-видните историци, изкуствоведи и литературни творци на България с обществеността от всички краища на страната.

Освен всичко това Иван Гранитски е сериозен литературен творец, пише поезия, критика и публицистика на изключително високо ниво. Друг любопитен факт е, че издава Йордан Йовков на английски, френски и немски, предимно за разпространение сред пристигащите в България туристи.

Иван Гранитски е избран за народен представител от листата на БСП за България в XLV народно събрание от 25 МИР София.

Някои от наградите му:

Носител е на националната награда „Гео Милев“ в Стара Загора (2009). През 2014 г. Съюзът на българските писатели му присъжда Националната литературна награда на името на Богомил Нонев за книгата „Внимателно бързайте“. На 10 юни 2016 г. Иван Гранитски става носител на националната награда „Христо Г. Данов“ за цялостен принос в националната книжовна култура.

Иван Гранитски е автор на над 25 книги поезия, критика и публицистика.

\***Станислав Станилов** е български археолог, историк и политик.

Роден e през 1943 година в Габрово. През 1961 година завършва средното си образование в Априловската гимназия в родния си град, а през 1968 година се дипломира във Великотърновския университет, специалност История. През 1969-1972 година е уредник в Историческия музей в Шумен, по-късно работи като научен работник в София. През 1976 година защитава дисертация на тема „За етническия състав на населението в Долнодунавския басейн от края на VI до края на IX в. (по археологически данни)“. От 1977 година е научен сътрудник, а от 1987 – старши научен сътрудник.

През 2005 година професор Станилов е избран за депутат в XL народно събрание от Коалиция „Атака“, като тогава е зам.-председател на партия „Нова зора“. На 13 ноември 2007 година е избран за заместник-председател на парламентарната група на „Атака“. Станислав Станилов е шест пъти народен представител от партия „Атака“.

Научна дейност

Станислав Станилов е автор на множество публикации в българския и европейския академичен печат, както и на самостоятелни издания, посветени на средновековната археология. Той е доктор по археология, ръководител на Секцията по средновековна археология на Археологическия институт с музей при БАН. Доктор е на историческите науки с тезата „Художественият метал на езическа България (7 – 9 в.)“. През 2001-2003 година Станислав Станилов е заместник-главен редактор на органа на Археологическия институт с музей към БАН — списание „Археология“.

Дълги години Станислав Станилов ръководи разкопките при Плиска, Хума и други археологически обекти.

Автор на повече от хиляда заглавия в периодичния печат по проблеми на политиката и геополитиката, културата и геокултурата, междуетническите и етноконфесионални отношения през т. н. преход.

Член на Съюза на българските писатели от 1994 г.

\***Стоян Райчевски** е роден 1 юли 1944 г. в Бургас. Завършва първо немска, а после и българска филология в Софийския университет. Преподавател немски език в Техникума по туризъм в Слънчев бряг. Бил е уредник в историческите музеи в Несебър, Бургас, Созопол и Малко Търново. Главен редактор на списание „Родопи“.

Народен представител в 36-то, 37-т0 и 38-то Народно събрание от СДС. Член на Демократическата партия. Председател на Демократическата партия в Бургас през 1990 г. През 1994 г. основава Демократическа партия - 1896 в СДС. През 1999 г. е главен редактор на списание „НАТО & България“. От 2009 година е председател на Съюз „Истина“.

Научна дейност

Стоян Райчевски е автор на редица книги в областта на българската история и етнография, сред които: "Странджа: етноложки изследвания" "Крайбрежна Стара планина: топоними и хидроними , "Геноцид над българите през XX ве", "Нишавските българи", "Паметници на признателност за освобождението на България", "Университетът: закони и дебати до 1939 г.", "Българите в световните хроники 1920 – 1925", "Българите мохамедани".

\***Христо Славов** е роден на 17.11.1955 г. Завършил е специалност „Българска филология” във Великотърновския университет „Св. св. Кирил и Методий”.

Работил е като журналист и фоторепортер. Член е на Съюза на българските писатели. Автор е на 4 книги - „Земно притегляне”, „В сянката на лятото”, „Бягства” и романа „Преди сътворението”. Съставител е на „Златен ключ на класическата българска художествена литература, ІХ - ХХ век”, в 10 тома.

Създател е на CD с повече от 25 000 страници класическа българска литература, който е включен в световната виртуална библиотека по линия на ЮНЕСКО.

Основател и главен мениджър на три списания и два вестника. Управител на Обединена редакция за книги и периодика „Мисъл”. Посетил е повече от 60 страни в Европа, Южна и Северна Америка, Африка, Азия и Австралия.